Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: A rádiózásról és televíziózásról szóló 1996. évi I. törvényben kitűzött öt országos rádió, három földi és két
Paragraph Index: 1099

4. Jogi, szabályozási és intézményi környezet 4.1. Hírközléspolitika 3 évenként történő felülvizsgálattal karban kell tartani a Hírközléspolitikát, hogy annak irányelvei alapján történhessen meg a hazai szabályozás, az erőforrások elosztása stb., valamint kialakítható legyen a nemzetközi együttműködésekben képviselt magyar álláspont. 4.2. Szabályozás Stratégiai fontosságú kérdés olyan szabályozási rendszer kialakítása, mely nemzetközi kötelezettségeinkkel minden tekintetben összhangban áll, és megalapozza az információs társadalom jogszabályrendszerét. 1998/42. szám 4.2.1. Törvényalkotás Az ezredfordulóig meg kell alkotni a szabályosan működő és már az információs társadalmat szolgáló piac követelményeinek megfelelő, egységes hírközlési törvényt, amely magában foglalja a távközlés (beleértve a műsorszórást és a műsorjelelosztást), a frekvenciagazdálkodás, valamint a postai szolgáltatások területét, és átfogó szabályozással elősegíti a technológiai konvergencia, illetve — az ennek alapján megvalósuló szélessávú hálózatokra épített — szolgáltatási konvergencia létrejöttét. 4.2.2. Ár- és díjszabályozás A nemzetközi tendenciákkal és kötelezettségekkel összhangban a hírközlés minden területén meg kell teremteni a költségalapú árrendszer megvalósításának szabályozási feltételeit. 4.2.2.1. Távbeszélő szolgáltatások Ma csak a koncessziós közcélú távbeszélő és műsorszóró szolgáltatásoknak tekintett koncessziós tevékenységek árai hatóságiak. A valódi versenypiac létrejöttéig az állam árszabályozó szerepét meg kell tartani azoknál a szolgáltatásoknál, amelyeket csak egy vagy két szolgáltatótól lehet igénybe venni. Az elkövetkező 4 éves időszakban tovább kell fejleszteni a díjszabályozást. A változtatást továbbra is az ún. ösztönző díjszabályozás elvei szerint kell végrehajtani, és meg kell jeleníteni a költségek áttekinthetőségének és a szolgáltatók szigorúan számon kért adatszolgáltatásának követelményét. A szabályozásnak az előfizetői díjak és az összekapcsolási díjak szabályozásának az Európai Unió direktíváinak megfelelő elveire kell kiterjednie. Ennek keretében olyan árszabályozó mechanizmust kell bevezetni, mely a piac liberalizálása után biztosítja a társszolgáltatók számára, hogy szolgáltatásukhoz a domináns szolgáltató hálózatát igénybe vehessék az általa alkalmazott legkedvezményesebb szint alatt. A közcélú távbeszélő szolgáltatások díjai újraegyensúlyozását radikálisan fel kell gyorsítani, folyamatosan végre kell hajtani és legkésőbb 2002-ig be kell fejezni. A díjak újraegyensúlyozásával, a költségalapú díjrendszer kialakításával meg kell szüntetni a keresztfinanszírozás minden formáját. Az ezredfordulóig meg kell teremteni és jogszabályban rögzíteni a valós költségalapú szolgáltatási díjak és a szolgáltatók egymás közötti elszámolását objektív alapokra helyező számviteli rendet. 4.2.2.2. Műsorszórás és műsorjelelosztás A médiatörvény révén csökkenhet az országos műsorszóró finanszírozási függése a költségvetéstől. Bővül a műsorszórásra és szétosztásra, illetve műsorjelelosztásra alkalmas eszközök választéka (műhold, kábeltelevízió). A korábbi műsorszóró és szétosztó eszközök a versenykörbe tartozó távközlési szolgáltatások nyújtására is alkalmazhatók. Ezért szükséges és kialakítandó az országos, regionális és helyi műsorszórás, valamint az országos és regionális műsorjelelosztás díjainak és a díjakhoz tartozó minőségi paramétereknek újraszabályozása és a szabályozás 3 évenkénti felülvizsgálata. A távközlési és műsorjelelosztó szolgáltatások közötti káros keresztfinanszírozások kialakulásának megakadályozása érdekében minden integrált szolgáltató esetében a bevételek, a folyó termelési költségek és a beruházási ráfordítások teljes számviteli szeparációját kell végrehajtani. 4.2.2.3. Frekvencia díjszabályozás A szolgáltatásokhoz igénybe vett frekvenciáért — a szolgáltatás jellegéhez igazodóan — frekvencialekötési és használati díjat kell fizetni. Az állam által megállapított díj mértékének igazodnia kell a frekvenciagazdálkodás költségeihez és az elfoglalt spektrumtér nagyságához, kiemelten kell ösztönöznie azoknak a technológiáknak az alkalmazását, amelyek biztosítják a frekvenciasáv maximális és gazdaságos használatát, továbbá elő kell segítenie, hogy a szolgáltatók és más frekvenciahasználók magasabb műszaki színvonalú, többféle szolgáltatást nyújtó rendszereket alkalmazzanak. 4.2.2.4. Postai díjak Annak érdekében, hogy a postai szolgáltató szolgáltatási skáláját korszerűsíteni tudja, szükséges az árformabesorolás és a tevékenységi jegyzékbesorolás felülvizsgálata. A posta területén az állami árszabályozás intézményét a fenntartott szolgáltatások vonatkozásában kell csak működtetni, figyelembe véve azt is, hogy ez a monopolizált szolgáltatási kör jelentősen szűkül. Uniós csatlakozásunkkal egyidejűleg meg kell teremteni a fenntartott, az egyetemes és a versenyszférába tartozó szolgáltatások árbevételeinek és költségeinek elkülönített számviteli nyilvántartását. Várhatóan 2003 után az EU a postai szolgáltatások esetében bevezeti a pozitív kulcsú ÁFA-t, melynek hazai bevezetése a versenyhelyzet fenntartása érdekében egyébként is indokolt. 4.2.3. Szolgáltatás engedélyezés A jelenlegi szabályozást úgy kell karbantartani, hogy az nyomon kövesse az európai uniós fejlődést. 4.2.3.1. Globális hálózati szolgáltatók A globális értéknövelt szolgáltatások tekintetében formailag sem létezhetnek egyes belföldi szolgáltatóknak kizárólagos jogai. Ezeket a szolgáltatásokat a magyar szabályok szerinti távközlési szolgáltatási engedéllyel, illetve az értékesítési és ügynöki tevékenységre magyarországi joghatállyal rendelkező cégek számára kell engedélyezni. 4.2.4. Szűkös erőforrások használatának szabályozása 4.2.4.1. Frekvenciák A még be nem vezetett köz-, külön- és zártcélú rádiótávközlő rendszerek — pl. polgári célú TETRA, PAMR, kormányzati készenléti rádiótávközlő rendszer, DCS 1800, UMTS, S—PCS (műholdas), szórt spektrumú szolgáltatás — frekvenciasávjaira vonatkozó terveket az európai uniós tendenciákat figyelembe véve kell karbantartani és a Frekvenciasávok Nemzeti Felosztási Táblázatában rendszeresen nyilvánosságra hozni. 1998/42. szám A polgári távközlést elősegítő kormányzati spektrum felülvizsgálatot (átrendezést) az állam védelmi és nemzetbiztonsági feladatainak és az ország euro-atlanti csatlakozásának megfelelő ütemben szükséges tervezni. Végrehajtását az elérhető anyagi erőforrások koncentrálásával kell és lehet biztosítani. Elsősorban a polgári célú távközlési igények szempontjából értékes frekvenciaspektrumok átrendezését kell az államnak megfelelő jogszabályi és anyagi háttér megteremtésével megoldania. A Frekvenciasávok Nemzeti Felosztási Táblázata szerinti frekvenciasávok átrendezésének forrásigénye az 1998—2003 közötti időszakban — a 2.1.5. pontban megjelölt összeget is beleértve — 4,13 Mrd Ft. 4.2.4.2. Számgazdálkodás A számozási terv kialakításánál tekintettel kell lenni a nemzetközi, ezen belül az európai egységesítési törekvésekre és a szolgáltatók igényeinek egységes kielégítésére. Szükséges a jelenleg még műszaki tervként kezelt, a számgazdálkodás teljes feltételrendszerének jogi újraszabályozása, kiemelten kezelve a számok hordozhatóságának biztosítását. 4.2.5. Az új, digitális technikák megjelenésének szabályozása 4.2.5.1. Az informatika és távközlés biztonsági kérdései Az informatikai és adatátviteli rendszerek létesítésére és üzemeltetésére vonatkozó biztonsági előírásokra EU és OECD ajánlások születtek, melyeket be kell emelni a magyar szabályozásba és intézményrendszerbe. Az euro-atlanti csatlakozás érdekében — igazodva a nemzetközi adatvédelem stratégiájához — ki kell alakítani a hazai (nemzeti) kriptográfiai követelményeket. Ki kell fejleszteni és alkalmazni azokat a számítástechnikai módszereket, amelyekkel megakadályozható a büntetőjogilag tiltott, a fiatalkorúakra veszélyes adatok, információk forgalma, és amelyek segítik a bűnüldözést, illetve bizonyos esetekben a bűnmegelőzést. A hírközlés fejlesztése során eleget kell tenni a nemzetbiztonsági, valamint bűnüldözési célú ellenőrizhetőség követelményének az ellenőrzési lehetőségek egyenrangú és harmonikus fejlesztésének megvalósításával. Ennek keretében szükséges megteremteni az ellenőrzés feltételrendszerét (finanszírozás, hardware és software, illetve személyi feltételek, hatósági lehetőségek). A finanszírozás berendezésen (hálózaton) belüli feltételeit a szolgáltatónak, az egyéb feltételeket az államnak kell megteremtenie. 4.2.5.2. Digitális információtovábbítás szabályozásának finomítása, hazai környezetbe illesztése A szabályozást ki kell egészíteni a digitális jelek műsorszórásának, a távolsági telefonbeszélgetések Interneten keresztül történő lefolytatásának és a digitális jelek kábeltelevízió hálózaton történő továbbításának kérdéseivel. 4.3. Szabványok Az állami szabályozás szabványosítási előírásait harmonizálni kell az ETSI (Európai Távközlési Szabványosítási Szervezet) ajánlásaival, illetve a szabályozásnak törekednie kell — összhangban az EU szabályozási elveivel — a jogszabállyal kötelezővé tett nemzeti szabványok számának csökkentésére és távlati megszüntetésére. A harmonizálás államiforrás igénye 50 M Ft évente. 4.3.1. A környezetvédelmi szempontokat figyelembe véve meg kell oldani az elektromágneses hullámok egészségre káros határértékeinek rögzítését és az elektromágneses kompatibilitás feltételeit tartalmazó szabványok kötelezővé tételét a vonatkozó EU normák átvételével. 4.3.2. Digitális és kábeltelevízió Ki kell dolgozni a digitális tv műsorszórás szabványát, és kötelező jelleggel szabványosítani kell a műsorjelelosztó hálózatok műszaki követelményeit. 4.4. Statisztika A statisztikai törvény alapján készülő országos adatgyűjtési programot ki kell terjeszteni mindazon hatósági statisztikára, országos alapnyilvántartásra és a kormányzati irányítással összefüggő adatgyűjtésre, amely lehetővé teszi a hírközlési, az informatikai és a médiaszektorok fejlődésére vonatkozó gazdasági elemzések végzését. 4.5. Intézményi háttér A hírközlésért felelős szakminisztérium (KHVM) és a hírközlési hatóság (HIF) közötti munka- és hatáskör megosztást rendszeresen újra kell szabályozni a hírközlés szabályozásának változó követelményrendszere, a nemzetközi tendenciák alakulása és ebből adódó nemzetközi kötelezettségvállalásaink (EU és OECD ajánlások) függvényében. A Hírközlési Főfelügyelet keretein belül biztosítani kell a távközlés és informatika biztonsági előírásainak folyamatos karbantartásáért, betartatásáért és ellenőrzéséért felelős hatósági jogkörű szervezet működési feltételeit. A megfelelőségvizsgáló és ellenőrző laboratóriumok vállalkozássá való átszervezésével teljessé kell tenni a hatósági és vállakozási funkciók szétválasztását.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes